

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**POSLOVNO IZVJEŠĆE**

**Uprave trgovačkog društva**

**ZAGREBAČKI VELESAJAM d.o.o.**

**Za razdoblje siječanj – lipanj 2021.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Direktorica Društva

Dr.sc. Dina Tomšić

# Zagreb, kolovoz 2021.

**Sadržaj**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Uvodne napomene** 1
2. **Ostvarenje planiranih poslovnih ciljeva Trgovačkog društva Zagrebački velesajam**

**za razdoblje siječanj – lipanj 2021.**

* 1. Značajniji poslovni događaji u provedbi Plana poslovanja i programa radova za

2021. tijekom razdoblja siječanj – lipanj i uzroci bitnih odstupanja od planiranog 1 - 5

* 1. Aktivnosti na provođenju mjera štednje i racionalizacije poslovanja i učinci 5 - 8
1. **Stanje zaposlenosti, fizičkog opsega usluga i kvalitete usluga**
	1. Broj zaposlenih 9
	2. Fizički opseg usluga 10
	3. Stanje kvalitete usluga 10 - 13
2. **Financijski rezultati poslovanja za razdoblje siječanj - lipanj 2021**.

4.1. Račun dobiti i gubitka 14 - 15

4.2. Bilanca 16

1. **Investicije** 17
2. **Ključni pokazatelji uspjeha- ekonomski,socijalni i ekološki aspekt poslovanja** 18
3. **Zaključne ocjene, s prijedlogom mjera za daljnje poslovanje** 19 - 20

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **UVODNE NAPOMENE**

Zagrebački velesajam svoju djelatnost realizira kroz dvije osnovne grupe aktivnosti:

1. Sajmovi i događanja na Zagrebačkom velesajmu:
* organizacija sajmova prema godišnjem Kalendaru sajmova
* kongresi i stručno popratne aktivnosti u sajamsko vrijeme, promocija izlagača
* organizacija sajmova s vanjskim organizatorima
* organizacija događanja
* kongresna djelatnost i izvansajamske zabavne aktivnosti
* projekti uređenja izvan prostora Zagrebačkog velesajma i ostale usluge
* iznajmljivanje prostora za privremeno korištenje
* zakup oglasnih površina
1. Zakup
* iznajmljivanje prostora za ugostiteljstvo, maloprodaju, urede, skladišta i sportske terene
* zakup reklamnog prostora
1. **OSTVARENJE PLANIRANIH POSLOVNIH CILJEVA ZA RAZDOBLJE siječanj – lipanj 2021. godine**
	1. **Značajniji poslovni događaji u provedbi Plana poslovanja i programa radova za 2021. i uzroci bitnih odstupanja od planiranog**



**Ukupni prihodi** U razdoblju I.-VI.2021. godine, Društvo je ostvarilo ukupne prihode u iznosu **26.649.285 kn,** što je 7,2% više od planiranih za izvještajno razdoblje (apsolutno 1,8 milijuna kuna) te iznose 44,5% godišnjeg plana za 2021. godinu. Istovremeno su ostvareni prihodi veći za 17,2% u odnosu na ostvarene u istom razdoblju 2020. godine (apsolutno 3,9 milijuna kuna), kada smo imali još teže uvjete poslovanja zbog pandemije.

Treba također napomenuti da su ostvareni prihodi manji za 33,8% (apsolutno 8,3 milijuna kuna) u odnosu na ostvarene u 2019. godini, godini bez covida i restrikcija.

**Ukupni rashodi** Ukupni rashodi Društva za razdoblje I-VI 2021.godine iznose **32.709.679 kn,** što je 14,1% manje od planiranih za izvještajno razdoblje (apsolutno 5,4 milijuna kuna) te iznose 43% planiranih za 2021 .godinu. U odnosu na ostvarene u istom razdoblju 2020. godine, ukupni su rashodi veći za 10,9% (apsolutno 3,2 milijuna kuna).

 Povećanje rashoda vezano je uz povećanje aktivnosti koje su se realizirale u ovom razdoblju, a u istom prethodne godine, zbog lockdowna, nisu mogle.

**Gubitak** DruštvoZagrebački velesajam je u razdoblju siječanj – lipanj 2021. godine ostvarilo gubitak od **6.060.394 kn**, što je 54,1% manje od planiranog za ovo izvještajno razdoblje (apsolutno 7,1 milijun kuna), te za 10,4% u odnosu na isto razdoblje 2020.godine (apsolutno 0,7 milijuna kuna).

**2.1.1. UKUPNI PRIHODI**



Na povećanje ukupnih prihoda u odnosu na planirane za izvještajno razdoblje, najveći je utjecaj imalo povećanje poslovnih prihoda za 1,1 milijun kuna te ostalih poslovnih prihoda za 0,6 milijuna.

Sukladno odluci Nacionalnog stožera o zabrani održavanja sajmova, uspjela su se, uz najstrože epidemiološke mjere, organizirati neka događanja, koja su Društvu donijela značajne prihode u ovom teškom periodu. Prihodi od ukidanja rezerviranja odnose se na rezerviranja za neiskorištene dane godišnjeg odmora zaposlenika. Naplaćena otpisana potraživanja bilježe neznatan pad u odnosu na planirane za izvještajno razdoblje, a financijski prihodi su prepolovljeni.

**2.1.1.1. POSLOVNI PRIHODI** suza 4,9% veći od planiranih za razdoblje siječanj – lipanj 2021. godine



Odstupanja ostvarenja prihoda sastoji se od:

* prihodi od osnovne djelatnosti, a to je organizacija sajmova i događanja, su veći za 26,1% (apsolutno 1,2 milijuna kuna) u odnosu na planirane za izvještajno razdoblje, a u odnosu na isto razdoblje 2020. godine bilježe povećanje od 44,2% (apsolutno 1,9 milijuna kuna).
* prihodi od zakupa su manji su od planiranih za izvještajno razdoblje za 0,6% te su veći u odnosu na isto razdoblje 2020. godine za 11,8% (apsolutno 2 milijuna kuna).
	1. **SAJMOVI I DOGAĐANJA**

Ostvareni prihodi od osnovne djelatnosti (organizacije sajmova i događanja) iznose 6.145.935 kn i za 26,1% su veći od planiranih za prvo polugodište te za 44,2% veći od ostvarenih u istom razdoblju prethodne godine.

Treba istaknuti kako je pandemija izazvana virusom Covid-19 te posljedične nacionalne epidemiološke mjere i preporuke vezane uz zabranu sajmovanja i gospodarskih manifestacija kao oblika javnih okupljanja, uzrokovale u razdoblju siječanj - lipanj 2021. godine izostanak prihoda sajamske aktivnosti Zagrebačkog velesajma.

**SAJMOVI u razdoblju I. – VI. 2021. godine**

Zbog pandemije te nacionalnih mjera za suzbijanje iste, u prvom polugodištu i dalje je na snazi zabrana održavanja međunarodnih sajmova Zagrebačkog velesajma, čime je sajamska aktivnost stavljena u poziciju jedne od najugroženijih poslovnih djelatnosti u Republici Hrvatskoj.

Kalendar sajmova za 2021. godinu je usporediv s Kalendarom iz 2019. godine, zbog njihovog bienalnog karaktera. Kalendar je modificiran zbog utjecaja Covida-19, otkazani su prvo sajmovi Nautika i Lov i ribolov, a potom i ostali sajmovi planirani za prvo polugodište.



**DOGAĐANJA održana u razdoblju I. – VI. 2021. godine**

Za vrijeme kada se ne održavaju Sajmovi, prostor Zagrebačkog velesajma koristi se za organizaciju događanja, kongresa, izvansajamskih zabavnih aktivnosti te za privremeno korištenja.



Organizacija događanja je u izvještajnom razdoblju ostvarila rast prihoda od 57,8% (apsolutno 2,2 milijuna kuna) veći od planiraniranih te su 3,5 puta veći od prošlogodišnjih prihoda u istom razdoblju.

Realiziran je projekt WorldSkills Croatia koji je donio prihod od 2,2 milijuna, Gradu je za angažirani prostor za cijepljenje u P-6 fakturirano gotovo 0,4 milijuna, a za potrebe lokalnih izbora za P-5 dodatnih 0,6 milijuna. Za korištenje dijela prostora ZV-a pa pripremu i održavanje relija WRC Croatia ostvaren je prihod od 0,5 milijuna.

Kongresne aktivnosti su ostvarile rast i u odnosu na prošlogodišnje i u odnosu na planirane prihode.

Izvansajamske zabavne aktivnosti ostvarile su u promatranom razdoblju 100% rast prihoda, oni su dakle na razini godišnjeg plana. Razlog leži u činjenici da se paviljonski prostor namijenjen sajmovanju, zbog zabrane održavanja sajmova, mogao iznajmiti za druge sadržaje. Značajan porast bilježe i prihodi ostvareni iznajmljivanjem prostora za privremeno korištenje.

* 1. **ZAKUP**

Prostor koji nije u funkciji održavanja sajmova, iznajmljuje se u skladu s postupkom određenim odlukom o zakupu poslovnog prostora. Ostvareni prihodi od zakupa iznose 18.644.986 kuna i manji su od planiranih za promatrano razdoblje za 0,6%, a od ostvarenih u istom razdoblju prethodne godine su veći za 11,8% (apsolutno 2 milijuna).



Prihodi koje su ostvarile pojedine aktivnosti zakupa ne bilježe veća odstupanja u odnosu na polugodišnji plan. U odnosu na ostvarenje I – VI 2020. godine, značajnije su porasli prihodi maloprodaje i športskih terena, koji u razdoblju ožujak – lipanj 2020. godine nisu radili zbog lockdowna, a Društvo im je, u znak solidarnosti, umanjivalo fakture za 70% u tom razdoblju.

**2.1.1.2. OSTALI POSLOVNI PRIHODI**



Ostali poslovni prihodi su porasli gotovo dvostruko u odnosu na planirane za izvještajno razdoblje te su veći za 36,1% u odnosu na ostvarene prethodne godine.

Najveći rast bilježe ostali poslovni prihodi, a najvećim dijelom (apsolutno 645.002 kuna) se radi o potpori Skraćivanje radnog vremena HZZ-a, a u cilju očuvanja radnih mjesta kod poslodavaca kod kojih je došlo do privremenog smanjenje opsega posla zbog okolnosti uvjetovane koronavirusom.

Prihodi od ukidanja rezerviranja odnose se na rezerviranja za neiskorištene dane godišnjeg odmora zaposlenika. Naplaćena otpisana potraživanja bilježe neznatan pad u odnosu na planirane za izvještajno razdoblje, a financijski prihodi su prepolovljeni.

**Subvencije od Grada Zagreba**

Iznosi primljenih subvencija su uključeni u prihod sajmova, ovisno za koji sajam su primljene.

Obzirom da u razdoblju siječanj – lipanj 2021. godine nije održan niti jedan sajam, nije bilo osnove za potpore i subvencije od Grada Zagreba. U istom razdoblju prethodne godine, primljena je je potpora za sajam Nautika u iznosu 56.000 kuna.

**2.2. AKTIVNOSTI NA PROVOĐENJU MJERA ŠTEDNJE I RACIONALIZACIJE POSLOVANJA I UČINCI**

**2.2.1. Rashodi**

Ukupni rashodi Zagrebačkog velesajma u razdoblju I. – VI. 2021. godine iznose 32.709.679 kn, što je 10,9% više od ostvarenih u istom razdoblju 2020.godine te su za 14,1% manji od planiranih za izvještajno razdoblje.

Najveće smanjenje u odnosu na isto razdoblje prethodne godine bilježe ostali troškovi poslovanja (44,4%), ostali poslovni rashodi (85,9%) te troškovi osoblja za 3,5%.

Povećanje troškova u odnosu na isto razdoblje prethodne godine bilježe troškovi sirovina i materijala (9,6%), ostali vanjski troškovi (43,8%), amortizacija (3,9%) te naknade troškova radnicima (7,2%).

U odnosu na planirane za izvještajno razdoblje svi su troškovi, osim troška amortizacije i financijskih rashoda, manji.



**Obrazloženje odstupanja ostvarenja I.-VI.2021. u odnosu na ostvarenje I.-VI.2020.**

**Značajnije povećanje troškova**

**Troškovi utrošene energije** – (r.br.92 Računa dobiti i gubitka) za 12,5% (apsolutno 724.500kn)

Potrošnja energenata (električna i toplinska energija) je bila manja u istom razdoblju 2020. godine, obzirom na obustavu svih aktivnosti po odluci Stožera, a u periodu lockdowna najveći broj zaposlenika nije dolazio na posao.

**Troškovi usluga održavanja -** (r.br.125 Računa dobiti i gubitka)za 31,4% (apsolutno 221.969kn)

Društvo je u promatranom razdoblju obavljalo samo najnužnije popravke.

**Komunalne naknade** **-** (r.br. 174. Računa dobiti i gubitka) za 93,8% (apsolutno 1.878.247kn)

Društvo je u razdoblju ožujak – lipanja 2020. godine koristilo mjeru oslobođenja plaćanja komunalne naknade za 3 mjeseca, kao posljedicu potresa u Zagrebu.

**Patenti i licencije** **-** (r.br. 171. Računa dobiti i gubitka) za 763.611kn

Društvo je nabavilo od Hrvatskog telekoma software za upravljanje poslovanjem i odnosima s klijentima CRM u iznosu 499.300kn.

**Ostali nespomenuti troškovi vanjskih usluga -** (r.br. 196. Računa dobiti i gubitka) za 135,2% (apsolutno 414.280kn) – na troškovima prefakturiranja su u 2021. godini bili evidentirani troškovi vezani uz održavanje događanja Worldskills Croatia u iznosu 307.180 kn (troškovi čuvara, najma opreme, čišćenja, elektrotehničkih i drugih radova). Prošle godine događanje je otkazano zbog pandemije coronavirusa

**Značajnije smanjenje troškova**

**Troškovi sirovina i materijala -** (r.br.84 Računa dobiti i gubitka), za 32,1% (apsolutno 100.351kn)

Posljedica je to smanjenih aktivnosti i promjene termina održavanja sajmova zbog širenja coronavirusa. Odnosi se najvećim dijelom na materijal za štandove.

**Troškovi usluga na izradi proizvoda -** (r.br.120 Računa dobiti i gubitka)su manjiza 100% (apsolutno 177.218kn)

Usljed smanjenih aktivnosti uzrokovanih Covidom-19 smanjeni su troškovi koji su neposredno vezani za održavanje sajmova (montaža i demontaža štandova, polaganje tepiha i ostale usluge).

**Usluge promidžbe i reklame** **-** (r.br.139. Računa dobiti i gubitka) za 29,1% (apsolutno 157.610kn)

Troškovi promidžbe su vezani uz smanjenje aktivnosti osnovne djelatnosti Društva – sajmove.

**Troškovi osoblja -** (r.br. 197. Računa dobiti i gubitka) za 3,5% (apsolutno 423.877kn)

Troškovi osoblja su manji zbog manjeg broja zaposlenih u odnosu na isto razdoblje prethodne godine.

**Ostali poslovni rashodi -** (r.br. 267. Računa dobiti i gubitka) za 85,9% (142.090kn)

Duštvo je u 2020. godini doniralo 88.800 kuna u Fond za sanaciju od potresa u Zagrebu. Zbog otkazivanja sajmova prije prijava izlagača, manji je i trošak bonifikacija te rashoda iz prošlih godina.

**Obrazloženje odstupanja ostvarenja I.-VI.2021. u odnosu na Plan I.-VI.2021.**

**Značajnije smanjenje troškova**

**Troškovi sirovina i materijala -** (r.br.84 Računa dobiti i gubitka), za 81,5% (apsolutno 931.210kn)

Posljedica je to neodržavanja sajmova u ovom razdoblju zbog širenja coronavirusa. Najveće smanjenje bilježi trošak za jednokratne tepihe (apsolutno 568.338kn), kao i svi drugi materijali za štandove.

**Troškovi usluga na izradi proizvoda -** (r.br.120 Računa dobiti i gubitka)su manjiza 100% (apsolutno 830.000kn)

Ovi su troškovi vezani uz održavanje sajmova (montaža i demontaža štandova, polaganje tepiha i dr.). Kako se u prvom polugodištu nije održao niti jedan sajam, nije ni trošak nastao.

**Usluge troškova održavanja -** (r.br.125 Računa dobiti i gubitka)za 38% (apsolutno 570.475kn)

U ovom razdoblju su izvršene samo hitne intervencije na pojedinim paviljonima.

**Zakupnine i najamnine** **-** (r.br.133. Računa dobiti i gubitka) za 73,9% (apsolutno 147.816kn)

Zbog neodržavanja sajmova nije nastala većina troškova planirana za najam opreme (razglas, scenska rasvjeta, audio i vizualna oprema i sl.)

**Usluge promidžbe i reklame** **-** (r.br.139. Računa dobiti i gubitka) za 69,6% (apsolutno 925.889kn)

Posljedica je to neodržavanja sajmova u ovom razdoblju zbog širenja coronavirusa.

**Komunalne usluge -** (r.br. 143. Računa dobiti i gubitka) za 18,4% (apsolutno 420.201kn)

Najznačajnije smanjenje u odnosu planirane bilježe usluge odlaganja otpada za 37,9% (apsolutno 90.859kn), usluge čuvanja imovine za 12,7% (apsolutno 126.599kn) te naknada za pročišćivač za 19,8% (apsolutno 168.357kn).

**Intelektualne usluge** **-** (r.br.160. Računa dobiti i gubitka) za 61,4% (apsolutno 242.539kn)

Manji su svi troškovi intelektualnih usluga, a najviše za usluge odvjetnika (apsolutno 138.077kn) te za student servis, zbog neodržavanja sajmova (apsolutno 50.000kn).

**Premije osiguranja imovine** **-** (r.br. 170. Računa dobiti i gubitka) za 68,6% (apsolutno 281.300kn)

Ispostavljen je i evidentiran račun osiguravatelja samo za 1.kvartal ove godine.

**Usluge obrade podataka i održavanje računalnih programa -** (r.br. 180. Računa dobiti i gubitka) za 98,2% (apsolutno 192.553kn)

Za ovo obračunsko razdoblje evidentiran je samo trošak za održavanje web stranice. Za usluge održavanja informatičke opreme, za ovo obračunsko razdoblje, nisu ispostavljene fakture Društvu.

**Usluge čišćenja -** (r.br. 189. Računa dobiti i gubitka) za 31,9% (apsolutno 239.365kn)

Usljed smanjenih aktivnosti vezanih uz održavanje sajmova i događanja, trošak čišćenja je za izvještajno razdoblje manji od planiranog.

**Ostali nespomenuti troškovi vanjskih usluga -** (r.br. 196. Računa dobiti i gubitka) za 44,5% (apsolutno 577.808kn)

Manji su troškovi suorganizacije za 460.000kn zbog otkazivanja sajmova. Također je manji trošak prefakturiranja za 36,9% (apsolutno 142.203kn) zbog smanjenih aktivnosti.

**Otpremnine -** (r.br. 234. Računa dobiti i gubitka) za 77,3% (apsolutno 306.500kn)

Planirane su otpremnine radnicima zbog poslovno/osobno uvjetovanih otkaza u iznosu 785.000 kuna. U izvještajnom razdoblju je isplaćena otpremnina samo 1 radniku, dok će preostali iznos biti isplaćen u drugom polugodištu, kada je i planiran njihov odlazak iz Društva.

**Vrijednosno usklađenje** **-** (r.br.254. Računa dobiti i gubitka) za 87,5% (apsolutno 131.280kn)

Tijekom godine se vrše samo usklađenja kratkotrajne imovine, dok se glavnina odnosi na kraj poslovne godine.

**Rezerviranja** **-** (r.br.259. Računa dobiti i gubitka) za 100% (apsolutno 150.000kn)

Trošak rezerviranja karakterističan je za kraj godine, odnosno godišnji obračun.

**Značajnije povećanje troškova**

**Troškovi utrošene energije** – (r.br.92 Računa dobiti i gubitka) za 6,9% (apsolutno 418.037kn)

Trošak električne energije je manji za 257.898kn od planiranog za prvo polugodište, ali je trošak grijanja veći za 698.919kn.

**Patenti i licencije** **-** (r.br. 171. Računa dobiti i gubitka) za 176,8% (apsolutno 534.694kn)

Društvo je nabavilo od Hrvatskog telekoma software za upravljanje poslovanjem i odnosima s klijentima CRM u iznosu 499.300kn.

**Amortizacija** **-** (r.br. 202. Računa dobiti i gubitka) za 7,2% (apsolutno 139.102kn)

Društvo je pokrenulo nove investicije te je trošak amortizacije veći.

**3.STANJE ZAPOSLENOSTI, FIZIČKI OPSEG USLUGA**

**3.1.BROJ ZAPOSLENIH**

Na dan 30.06.2021. godine na Zagrebačkom velesajmu zaposleno je 143 radnika.

Tijekom razdoblja siječanj – lipanj 2021. godine 4 radnika su napustila Društvo, od toga 3 radnika zbog poslovno uvjetovanih otkaza, a 1 radnik zbog isteka ugovora na određeno radno vrijeme.

**Zapošljavanje osoba s invaliditetom**

Na Zagrebačkom velesajmu zaposleno je 8 osoba s priznatim invaliditetom.

**Broj zaposlenih**



**Broj zaposlenih prema starosti - stanje na dan 30.6.2021.**



**3.2.FIZIČKI OPSEG USLUGA**



Zbog pandemije te nacionalnih mjera za suzbijanje iste, u razdoblju I - VI 2021. godine na snazi je bila zabrana održavanja međunarodnih sajmova Zagrebačkog velesajma te nije bilo ostvarenja kako financijskih, tako niti pokazatelja fizičkog obujma osnovne djelatnosti - sajmova.

Zakup poslovnog prostora bilježi blagi rast naturalnih pokazatelja za 0,6% .

**3.3. KVALITETA I STRUKTURA USLUGA U UVJETIMA PANDEMIJE COVID-19**

Zagrebački velesajam d.o.o. sa 112-godišnjom tradicijom u promicanju nacionalnog gospodarstva nositelj je ukupne domaće sajamske industrije, a s prestižnim statusom osnivača Međunarodne unije sajmova - UFI sudjeluje u kreiranju prepoznatljivosti Republike Hrvatske i Grada Zagreba u svijetu. Za istaknuti je i kako sajamska aktivnosti Zagrebačkog velesajma d.o.o. ostvaruje multiplikativni koeficijent 11,7 induciranih prihoda drugih gospodarskih sektora.

Inovativnim poslovnim modelom te strateškim i timskim vođenjem svih poslovnih aktivnosti, Zagrebački velesajam d.o.o. je u 2018., 2019. i 2020. godini ostvario pozitivan poslovni rezultat u odnosu na prethodno 11-godišnje razdoblje, uz osmišljavanje i realizaciju novih sajamskih projekata i evenata te kontinuirani rast interesa i potražnje poslovne, akademske i institucionalne zajednice za projektnim, kongresnim i sajamskim uslugama te poslovnim prostorom.

Prema svim tržišnim indikatorima te prijavama izlaganja i zahtjevima za poslovnim prostorom, 2020. i 2021. godina imale su potencijal i sve realne pretpostavke za daljnji rast ukupne poslovne aktivnosti i financijsku samoodrživost poslovanja Zagrebačkog velesajma d.o.o. To je i potvrđeno realizacijom prvog sajamskog termina u veljači 2020. godine te istovremenim zakupljenim i/ili rezerviranim praktično svim prostornim kapacitetima.

* **Negativni utjecaj pandemije COVID-19 na sajamsku aktivnost Zagrebačkog velesajma d.o.o.**

**Zbog pandemije Covid-19 te nacionalnih i gradskih mjera za suzbijanje iste, od ožujka do svibnja 2020. te u kontinuitetu od studenog 2020. do 30.lipnja 2021. odnosno do danas, na snazi je zabrana održavanja poslovnih sajmova i događanja Zagrebačkog velesajma d.o.o., čime je sajamska aktivnost stavljena u poziciju jedne od najugroženijih poslovnih djelatnosti u Republici Hrvatskoj.**

S tim u vezi, za istaknuti je kako su pandemija Covid-19 te posljedične nacionalne epidemiološke mjere i preporuke vezane uz zabranu sajmova i gospodarskih manifestacija kao oblika javnih okupljanja, uzrokovale u 2020. godini pad prihoda sajamske aktivnosti Zagrebačkog velesajma d.o.o.od 75,18 % u odnosu na prihod aktivnosti u 2019. godini (15.749.502 kn), kao i 80,69 % u odnosu na očekivane i razvidne prihode aktivnosti u 2020. godini (20.250.000 kn), sadržajno izražene kroz Program sajmova 2020. prema tržišnim indikatorima i prijavama izlaganja te rastu izlagačko-sajamske potražnje, uz uvažavanje bienalne strukture dijela međunarodnih sajmova u ovoj godini. Iz istih razloga, u svibnju 2020. nije realizirano niti Državno natjecanje učenika strukovnih škola WorldSkills Croatia, što je isto tako umanjilo prihod aktivnosti evenata i poslovnih događanja za 2,2 milijuna kn. **U razdoblju 1.1. - 30.6.2021. iz istih razloga nije održan niti jedan sajamski projekt.**

Tablica: Utjecaj pandemije Covid-19 na sajamsku i event aktivnost Zagrebačkog velesajma d.o.o.

|  |  |  |  |  |
| --- | --- | --- | --- | --- |
| R.b. | Sajmovi i eventi | Termin | Prihod - kn  | Napomena Covid-19 status |
| ostvareni | očekivani | razlika pad prihoda |
| 1. | Zagrebački sajam nautike & Dani lova i ribolova | 02.2020. | 2.917.535 | 2.980.000  | -62.465 | održano bez utjecaja Covid-19 |
| 2. | Beauty & Hair Expo Zagreb | 03.2020. | 120.016 | 1.150.000 | -1.029.984 | odgođeno i održano u rujnu u minimalnom sadržajnom i prihodnom formatu |
| 3. | Zagreb Auto Show - gospodarski program | 04.2020. | 0 | 1.750.000 | -1.750.000 | odgođeno i neodržano |
| 4. | Biam i Zavarivanje  | 04.2020. | 205.844 | 1.800.000 | -1.594.156 | odgođeno i održano u listopadu u minimalnom sadržajnom i prihodnom formatu |
| 5. | Zagrebački obrtnički sajam | 04.2020. | 0 | 200.000 | -200.000 | odgođeno i neodržano |
| 6. | WorldSkills Croatia | 05.2020. | 0 | 2.200.000 | -2.200.000 | odgođeno i neodržano |
| 7. | Dentex  | 05.2020. | 54.772 | 1.300.000 | -1.245.228 | odgođeno i održano u rujnu u minimalnom sadržajnom i prihodnom formatu |
| 8. | Pravo doba | 05.2020. | 0 | 160.000 | -160.000 | odgođeno i neodržano |
| 9. | Growing Up | 09.2020. | 0 | 220.000 | -220.000 | Odgođeno i neodržano |
| 10. | Ambienta  | 10.2020. | 611.233 | 2.870.000 | -2.258.767 | održano u minimalnom sadržajnom i prihodnom formatu |
| 11. | Interliber & Infogamer & Inova  | 11.2020. | 0 | 5.070.000 | -5.070.000 | odgođeno i neodržano |
| 12. | CroAgro & Sajmovi hrane i zdravog življenja | 12.2020. | 0 | 2.750.000 | -2.750.000 | odgođeno i neodržano |
| **Ukupan pad vrijednosti prihoda** **sajamske i event aktivnosti u 2020.**  | **3.909.400** | **22.450.000** | **-18.540.600** | **-** |
| 13. | Zagrebački sajam nautike & Dani lova i ribolova | 02.2021. | 0 | 2.980.000  | -2.980.000 | odgođeno i neodržano |
| 14. | Beauty & Hair Expo Zagreb | 03.2021. | 0 | 1.150.000 | -1.150.000 | odgođeno i neodržano |
| 15. | Zagrebački obrtnički sajam | 04.2021 | 0 | 200.000 | -200.000 | odgođeno i neodržano |
| 16. | Energetika & Interklima | 04.2021. | 0 | 850.000 | -850.000 | odgođeno i neodržano |
| 17. | Pravo doba | 05.2021. | 0 | 160.000 | -160.000 | odgođeno i neodržano |
| 18. | Intergrafika & Modernpak | 05.2021. | 0 | 400.000 | -400.000 | odgođeno i neodržano |
| **Ukupan pad vrijednosti prihoda** **sajamske aktivnosti u 2021.**  | **0** | **5.740.000** | **-5.740.000** | **-** |
| **Ukupan pad vrijednosti prihoda** **sajamske i event aktivnosti od 03.2020. do** **06. 2021. zbog pandemije Covid-19**  | **3.909.400** | **28.190.000** | **-24.280.600** | **-** |

Pored pada prihoda sajamske i event aktivnosti, Zagrebački velesajam d.o.o. zbog pandemije Covid-19 te donesenih epidemioloških mjera u 2020. godini ostvaruje i **pad prihoda dugoročnog zakupa poslovnih prostora**, od koji se 40 % odnosi na sportske terene:

* sukladno donesenim nacionalnim i gradskim mjerama za suzbijanje korona virusa, zakupcima poslovnog prostora koji su morali obustaviti rad u ožujku, travnju i svibnju 2020. godine bili smo u obvezi odobriti popust od 70 % na ugovorenu mjesečnu vrijednost zakupa, a zakupcima koji nisu morali obustaviti rad za isto razdoblje odobriti popust od 30 %
* provedba navedenih mjera rezultirala je u 2020. godini smanjivanje vrijednosti prihoda Zagrebačkog velesajma d.o.o. temeljem dugoročnog zakupa prostora za 2,0 mil kn

|  |
| --- |
| **Pandemija Covid-19 te realizirane nacionalne i gradske mjere i preporuke za suzbijanje korona virusa izravno su rezultirali zabranom realizacije temeljnih djelatnosti Zagrebačkog velesajma d.o.o. u razdoblju 03.2020. - 30.6.2021. te nemogućnost ostvarenja poslovnih prihoda u ukupnoj vrijednosti od vrijednosti poslovnih prihoda za 26,28 mil kn.**  |

Obzirom da je primjena nacionalnih mjera zabrane održavanja poslovnih sajmova i događanja i dalje na snazi, a uz pretpostavku da će iste da će iste važiti i u nastavku 2021. godine, postoji realna opasnost da Društvo i u drugoj polovici ove godini ne održi niti jedan sajamski projekt, a što bi rezultiralo dodatnim gubitkom poslovnih prihoda Zagrebačkog velesajma d.o.o. u vrijednosti od 7,50 - 8,00 mil kn.

* **Rast vansajmske aktivnosti i društvena događanja u razdoblju 1.1. - 30.6.2021.**

Pored dugoročnog zakupa cjelokupnog poslovnog prostora organiziranog za tu namjenu, a obzirom na zabranu održavanja sajamskih projekta i poslovnih događanja u zatvorenim prostorima kao oblika javnih okupljanja temeljem odluka Vlade Republike Hrvatske zbog pandemije Covid-19, **prostor paviljona namijenjenih sajamskoj i event aktivnosti Zagrebačkog velesajma d.o.o. u razdoblju 1.1. - 30.6.2021. godine aktiviran je i komercijalno korišten za sljedeće društvene aktivnosti:**

* Održavanje sjednica Skupštine Grada Zagreba - Kongresni centar i paviljon 7 prema rasporedu sjednica u razdoblju 1.1. - 22.3.2021.
* Prikupljanje i distribucija humanitarne pomoći za potresom stradala područja Banovine - paviljoni 5 i 6 ukupne bruto površine 13.675 m2, u razdoblju 1.1. - 15.3.2021.
* Lokalni i mjesni izbori izboru u Gradu Zagrebu - paviljon 5 prizemne bruto površine 6.475 m2 i paviljon 11c bruto površine 455 m2, u statusu središnje i jedine logističke baze za pripremu i praćenje izbora, u razdoblju 22.3. - 4.6.2021., uz povremeno korištenje dvorana Brijuni i Dubrovnik za rad Izbornog povjerenstva
* Masovno procjepljivanje stanovništva Grada Zagreba - paviljon 6 bruto površine 7.200 m2, u razdoblju 1.4. - 30.6.2021. i nadalje tijekom srpnja i kolovoza
* Koncerti Zagrebačke filharmonije - Kongresni centar, povremeno korištenje u travnju 2021.
* WRC Croatia Rally 2021, međunarodno reli natjecanje po prvi puta organizirano i održano u Gradu Zagrebu i Republici Hrvatskoj - otvoreni prostor na istočnoj strani Zagrebačkog velesajma d.o.o. te na dijelu istočnog parkirališta, u razdoblju 14.4. - 30.4.2021.
* WorldSkills Croatia, natjecanje učenika srednjih strukovnih škola - paviljoni 7a, 7, 8A, 9, 11A, 11d, 10A ukupne bruto površine 17.793 m2 te otvoreni prostor na istočnoj strani Zagrebačkog velesajma d.o.o., u razdoblju 27.4. - 18.5.2021.
* NCVVO - Nacionalni centar za vanjsko vrednovanje obrazovanja, priprema i održavanje matura - paviljon 8 bruto površine 2.791 m2 u razdoblju 1.5. - 30.6.2021. i nadalje neprekidno do 17.9.2021., uz uključenje paviljona 8A bruto površine 2.834 m2 u razdoblju 9.6. - 13.7.2021.
* Ostale aktivnosti: online kongresna aktivnost, sastanci Grada Zagreba, razne outlet-ne maloprodaje, filmska produkcija, privremena skladištenja i druge aktivnosti

Sve navedene aktivnosti realizirane su u skladu sa svim propisanim epidemiološkim mjerama, uz naznaku da je u prostoru Zagrebačkog velesajma d.o.o. do 30.6.2021. procijepljeno oko 350.000 osoba. S tim u vezi, **za istaknuti je kako je u navedenom zatvorenom prostoru Zagrebačkog velesajma d.o.o. tijekom svibnja ove godine dnevno bilo prisutno 8 - 10 tisuća osoba, uz istovremenu vršnu prisutnost gotovo 3.000 osoba.**

Obzirom na krizna stanja uzrokovana pandemijom Covid-19 te katastrofalnim potresima u Gradu Zagrebu, a osobito na području Banovine krajem prosinca prošle godine, u potpunosti je potvrđena društvena korist, potrebnost i neophodnost prostornih i ukupnih infrastrukturnih kapaciteta te organizacijski i radni potencijal Zagrebačkog velesajma d.o.o., kako na razini Grada Zagreba, tako i na nacionalnoj razini.

Tablica: Vrijednost realizacije vansajamske aktivnosti i društvenih događanja

|  |  |  |  |  |
| --- | --- | --- | --- | --- |
| R.b. | Stavke | Realizacija 2020. - kn | Realizacija 1.1. - 30.6.2021. kn | Indeks |
| 1. | Godišnja realizacija | 4.149.785 | 6.145.935 | 148,10 |
| 2. | Realizacija 1.1. - 30.6.2020. | 1.507.969 | 6.145.935 | 407,56 |

Vrijednost realizacije navedene poslovne aktivnosti u prvoj polovici ove godine od 6.145.935 kn izražava izvršenje godišnjeg plana iste za 2021. godinu od 79,00 % (Plan godišnje aktivnosti 2021. = 7.790.000 kn).

**U očekivanju potvrde Obračuna izvršenih usluga od strane Ministarstva financija**, a vezano uz angažiranje paviljona 5 i 6 ukupne bruto površine 13.675 m2 u razdoblju 1.-1. - 15.3.2021. godine **za prikupljanje i distribuciju humanitarne pomoći stanovništvu na potresom pogođena područja Banovine, vrijednost realizacije ove poslovne aktivnosti bit će uvećana za 1.173.120 kn.**

* **Zadoboljstvo poslovnih partnera u razdoblju 1.1. – 30.6.2021.**

Kako je u predmetom razdoblju Društvo imalo zabranu održavanja poslovnih sajmova i događanja zbog provedbe nacionalnih i gradskih mjera u suzbijanju pandemije Covid-19, ocjenom zadovoljstva su umjesto izlagača i posjetitelja obuhvaćeni poslovni partneri i organizatori najvećih društvenih događanja na prostoru Zagrebačkog velesajma d.o.o. u razdoblju I - VI 2021., a temeljem kontinuirane izravne usmene i pisane komunikacije.

**Tablica: Zadovoljstvo poslovnih partnera i organizatora društvenih događanja**

|  |  |
| --- | --- |
| Društvena događanja | Kriteriji ocjenjivanja |
| Prostor i infrastruktura | Organizacija | izvedba | Rad - suradnja | Uslužnost i pravovremenost |
| Sjednice Skupštine Grada Zagreba | + | + | + | + | + |
| Humanitarna pomoć za Banovinu | + | + | + | + | + |
| Lokalni i mjesni izbori | + | + | + | + | + |
| Procjepljivanje stanovništva | + | + | + | + | + |
| Croatia Rally 2021 | + | + | + | + | + |
| WorldSkills Croatia | + | + | + | + | + |

**4.FINANCIJSKI REZULTATI POSLOVANJA**

**4.1.RAČUN DOBITI I GUBITKA**



**Ukupni prihodi** Društva za razdoblje siječanj – lipanj 2021. godine iznose 26,7 milijuna i veći su za 17,2% (3,9 milijuna) u odnosu na ostvarenje istog razdoblja 2020. godine te su za 7,2% (1,8 milijuna) veći od planiranih za izvještajno razdoblje.

U strukturi prihoda u odnosu na 2020. godinu, većina poslovnih prihoda bilježi rast, a najznačajniji su oni vezani za realizaciju osnovne i dopunske aktivnosti Društva. Tako su prihodi od prodaje proizvoda i usluga gospodarstvu i građanima veći za 19,4% (apsolutno 4,3 milijuna).

Prihodi iz Proračuna Grada veći su za 48,1% (2,5 milijuna) u odnosu na ostvarenje istog razdoblja 2020. godine te za 34,7% u odnosu na planirane za izvještajno razdoblje (2 milijuna).

Prihodi od zakupnina na tržištu bilježe blagi rast u odnosu na ostvarenje istog razdoblja 2020. godine te smanjenje od 13,4% ( 1,8 milijuna) u odnosu na planirane za izvještajno razdoblje.

Prihodi od naplaćenih otpisanih potraživanja manji su i u odnosu na prošlogodišnje i u odnosu na planirane za prvo polugodište.

Prihodi od ukidanja rezerviranja manji su za 18,5% od prošlogodišnjih te veći za 76,9% od planiranih. Kako je riječ prvenstveno o prihodima od ukidanja rezerviranja za neiskorištene dane godišnjeg odmora iz prethodne godine, ostvarenje je približno godišnjem planiranom iznosu.

Svi drugi nespomenuti poslovni prihodi su veći za 182,7% u odnosu na isto razdoblje 2020. godine te za 33,4% u odnosu na planirane. Najvećim dijelom (apsolutno 645.002 kuna) radi se o potporama države, kao mjera HZZ-a za skraćeno radno vrijeme, koje je Društvo koristilo u veljači I travnju.

Financijski prihodi bilježe smanjenje od 70,3% u odnosu na prošlogodišnje te za 52,5% u odnosu na planirane.

**Ukupni rashodi** Društva za razdoblje siječanj – lipanj 2021. godine iznose 32,7 milijuna i veći su za 10,9% (3,2 milijuna) od ostvarenih u istom razdoblju 2020. godine te su za 14,1% (4,4 milijuna) manji od planiranih za izvještajno razdoblje.

Troškovi sirovina i materijala bilježe povećanje od 9,8% (0,6 milijuna) u odnosu na isto razdoblje 2020. godine te smanjenje od 8,1% u odnosu na planirane (0,6 milijuna).

Ostali vanjski troškovi bilježe povećanje za 43,8% (3 milijuna) u odnosu na prošlogodišnje te smanjenje od 28,8% (4 milijuna) u odnosu na planirane za izvještajno razdoblje.

Troškovi za zaposlene su manji za 2,4% (0,3 milijuna) od ostvarenja u istom razdoblju 2020. godine te su za 3,6% (0,5 milijuna) manji u odnosu na planirane za izvještajno razdoblje.

Trošak amortizacije bilježi povećanje od 3,9% u odnosu na isto razdoblje 2020. godine i 7,2% u odnosu na planirani za promatrano razdoblje.

Svi drugi nespomenuti poslovni rashodi su značajno manji i u odnosu na ostvarenje istog razdoblja prethodne godine (69,9%) i u odnosu na planirane (68,3%).

Financijski rashodi bilježe povećanje od 3,7% u odnosu na prošlogodišnje te za 7,6% u odnosu na planirane.

**Gubitak** iznosi 6 milijuna i manji je od ostvarenog gubitka u istom razdoblju 2020. godine za 10,4% (0,7 milijuna) te upola manji od planiranog gubitka za izvještajno razdoblje.

**4.2.BILANCA**



U strukturi aktive prevladava dugotrajna imovina s 98,6%, kratkotrajna imovina u strukturi aktive sudjeluje s 1,3%, a plaćeni troškovi budućeg razdoblja i obračunati prihodi s 0,1%.

Najveći dio pasive čine kapital i rezerve 81,9%, rezerviranja sudjeluju s 0,6%, dugoročne obveze s 12,5%, kratkoročne obveze s 4,9%, a odgođeno plaćanje troškova i prihod budućeg razdoblja s 0,1%.

**5.INVESTICIJE - Vrijednost investicija u dugotrajnu imovinu prema namjeni**



**Izvori financiranja investicija**



**6.KLJUČNI POKAZATELJI USPJEHA**



**Ekonomičnost** poslovanja mjerena odnosom ostvarenih ukupnih prihoda i rashoda u odnosu na isto razdoblje 2020. godine je veća za 5,7%, obzirom da je indeks rasta ukupnih prihoda veći od indeksa rasta ukupnih rashoda.

**Proizvodnost** rada mjerena ostvarenim ukupnim prihodima po zaposleniku veća je za 19,7% u odnosu na isto razdoblje 2020. godine, jer su ukupni prihodi veći za 17,2%, a broj zaposlenih manji za 2,1%.

**Rentabilnost** poslovanja je negativna, jer je Društvo ostvarilo gubitak u izvještajnom razdoblju, međutim, gubitak je manji u odnosu na isto razdoblje prethodne godine.

**Operativna dobit EBIT** je negativna zbog ostvarenog gubitka, ali kada gledamo **Operativnu dobit EBITDA, negativni trend je blaži.**

**Pokazatelji financijske stabilnosti** mjereni udjelom kapitala i rezervi u ukupnoj pasivi je za 0,9% manji od ostvarenja istog razdoblja 2020. godine.

**Koeficijent opće likvidnosti** mjeren odnosom kratkotrajne imovine i kratkoročnih obveza manji je za 15,8%.

**Udjel troškova za zaposlene u ukupnim operativnim troškovima** je manji je za 9,8%.

**Ekološki aspekt poslovanja** – iskazano je povećanje od 1,9%.

**7. OPERATIVNI CILJEVI POSLOVNE POLITIKE U DRUGOJ POLOVICI 2021.**

Temeljni operativni ciljevi poslovne politike Društva u drugoj polovici 2021. godine:

* ishođenje trajnog odobrenja za održavanje poslovnih sajmova i događanja u zatvorenom prostoru Zagrebačkog velesajma, od strane nacionalnog i gradskog Stožera civilne zaštite
* ishođenje odobrenja Skuštine trgovačkog društva Zagrebački velesajam za prodaju dijela dugotrajne nepokretne imovina koja ostvaruje najmanji poslovni angažman i prihod Društva
* ishođenje odobrenja Skuštine trgovačkog društva Zagrebački velesajam za povećanje jediničnih cijena dugoročnog zakupa prostora budući da primjenom sadašnjih jediničnih cijena, u uvjetima zabrane održavanja poslovnih sajmova i događanja, nije moguće financijski podmirivati sve fiskne troškove Društva, a sve vezano uz ukupnu površinu prostora od 560.000 m2 te operativne troškove uređivanja, infrastruktzurnog održavanja, čišćenja, čuvanja i drugih obveznih fisknih troškova
* nastavak smanjivanja broja zaposlenih putem stimuliranja radnika za odlazak u mirovinu

Naime, gubitkom prihoda od sajamske i event aktivnosti zbog pandemije Covid-19, Društvo kontinuirano trpi mjesečni manjak financijskih sredstava potrebnih za podmirivanje fiksnih troškova, a kako ne obavlja komunalnu već tržišnu djelatnost, nema niti mogućnost financiranja putem proračunskih stavki Grada Zagreba.

Eksterni uvjeti kojima je zabranjeno održavanje sajmova u 2020. te u prvoj polovici 2021. godine, kao i nemogućnost participiranja u nacionalnim mjerama za očuvanje radnih mjesta zbog udjela Grada Zagreba u vlasništvu trgovačkog društva, rezultirali su podmirivanje fiksnih troškova Zagrebačkog velesajma d.o.o. od ožujka 2020. godine akumulacijom financijskih sredstava iz 2018. i 2019. godine (trajni obrtni kapital) te dodatnim i stalnim nadzorom te restrikcijom svih poslovnih rashoda, kao i manjim dijelom plasmanima poslovnih banaka. S obzirom na trajanje nepovoljnih poslovnih uvjeta uzrokovanih pandemijom Covid-19 i u 2021. godini, kao i terminsku neizvjesnost završetka iste, navedeni oblici samofinanciranja poslovne aktivnosti nisu dostatni i u sadašnjim uvjetima Društvo se nalazi u zoni smanjene likvidnosti. Tim prije, što izloženost poslovnih banaka institucionalnim plasmanima ne ostavlja dovoljno prostora za kreditne plasmane trgovačkim društvima u vlasništvu JLRS.

S tim u vezi, a radi zaštite ukupne materijalne imovine koja se samo u segmentu zemljišta procjenjuje u vrijednosti od 1,4 mlrd kn, Društvu je u cilju podmirivanja svih dospjelih financijskih obveza neophodno i neizostavno potreban dodatni izvor financiranja poslovanja za podmirivanje fiksnih rashoda. U protivnom, zbog manjka financijskih sredstava koji na godišnjoj razini iznosi 20 - 22 mil kn uslijed zabrane održavanja poslovnih sajmova i događanja, Društvo u takvim uvjetima nije u mogućnosti poslovati financijski samoodrživo.

Potražnja za prostorom i uslugama Zagrebačkog velesajma d.o.o. je u kontinuiranom rastu, kako u segmentu dugoročnog zakupa koji je u cijelosti angažiran, tako i za održavanjem poslovnih sajmova i događanja. Kao primjer ističemo kako je za ovogodišnji Interliber, 28.9. - 3.10.2021., prijavljeno praktično jednaki broj izlagača kao i 2019. godine i u jednakoj neto izlagačkoj površini od 7,0 tisuća m2. Isto tako, rast potražnje za održavanjem prisutan je i kod ostalih sajamskih projekata u drugoj polovici ove godine - Beauty & Hair Expo Zagreb, Ambienta, Art Fair Zagreb, CroAGRO …

Kako je Društvo tijekom svibnja realiziralo niz istovremenih društvenih događanja s dnevnom prisutnošću 8 - 10 tisuća osoba, ne postoje organizacijski, epidemiološki i realizacijski uvjeti koje Zagrebački velesajam d.o.o. ne može ispuniti u cilju održavanja poslovnih sajmova i događanja. Kao nositelj sajamske industrije u Republici Hrvatskoj, jedino Zagrebački velesajam d.o.o. raspolaže prostornim i infrastrukturnim kapacitetima te organizacijskim i radnim potencijalima za održavanje poslovnih sajmova prema svim propisanim i zadanim epidemiološkim mjerama i protokolima. Tome u prilog govore i svakodnevni nadzori Državnog inspektorata i Civilne zaštite tijekom održavanja događanja u vrijeme pandemije Covid-19, čijim službenim zapisnicima je potvrđeno pridržavanje i provođenje epidemioloških mjera i iznad razine zadanih.

Bez realizacije navedenih operativnih ciljeva poslovne politike u drugoj polovici ove godine, razvidno je da unatoč svim poslovnim i razvojnim potencijalima za gospodarstvo i međunarodnu prepoznatljivost Grada Zagreba, tržišnoj opravdanosti te društvenoj korisnosti i potrebnosti, kao i prostornim, infrastrukturnim, organizacijskim, radnim i lokacijskim kapacitetima, Društvo neće biti u poziciji ostvarivati gradske i korporativne strateške ciljeve, kao niti osigurati operativnost poslovanja u ovoj godini na razini potrebne likvidnosti.